הוועדה המיוחדת למיגור הפשיעה והאלימות בחברה הערבית - זמנית, כנסת 23, פרוטוקול מספר 2, 2020-04-01 09:30

מנסור עבאס: בוקר טוב לכולם, אני מתכבד לפתוח את ישיבת הוועדה המיוחדת למיגור הפשיעה והאלימות בחברה הערבית בנושא: אתגרים במניעת פשיעה ואלימות בצל הקורונה.

מנסור עבאס: אני נתתי התחייבות מקדמית שנעסוק בפשיעה ואלימות בחברה בכלל בישראל, ולא רק בחברה הערבית.

מנסור עבאס: הדיון היום יעסוק בשני נושאים שראיתי לנכון להאיר עליהם זרקור, כי הם מייצגים נקודות תורפה בחברה אשר מתעצמות ביתר שאת במצב שנוצר בעקבות התפשטות מחלת הקורונה.

מנסור עבאס: הנושא הראשון הוא אלימות בתוך המשפחה.

מנסור עבאס: אלימות בתוך המשפחה, ובפרט אלימות כלפי נשים וילדים, נוטה להחמיר במצבי משבר ולחץ.

מנסור עבאס: באירוע הנוכחי, התפרצות נגיף הקורונה, נוסף עוד גורם שעשוי להשפיע על היקף התופעה של אלימות במשפחה והוא הגבלות של פעילות ותנועה.

מנסור עבאס: במצב שנוצר, פרטים ומשפחות שוהים בתוך הבית למשך הרוב המוחלט או כל שעות היום, ללא יציאה למסגרות של לימודים, עבודה ופנאי, וכל זאת בתנאים של לחץ.

מנסור עבאס: במקרים רבים המשפחות סופגות גם פגיעה כלכלית, בשל צמצום הפעילות המשקית, אשר לעיתים גם מביאה לפיטורים.

מנסור עבאס: ככל שהמקורות הכספיים של המשפחה מצטמצמים גם גדל הסיכוי כי הנשים והילדים יהיו חשופים לאלימות כלכלית.

מנסור עבאס: מצד אחד ההתכנסות בבתים מגבירה את הסיכוי שנשים וילדים יחוו אלימות בתוך הבית, ומצד שני כללי הריחוק החברתי מקשים הן על האיתור של פרטים ומשפחות בסיכון, בגלל שיש פחות יציאה למסגרות חיצוניות, והן על מתן טיפול וסיוע למי שנפגע מאלימות, בגלל הריחוק החברתי ובגלל הנוכחות המתמדת של הגורמים האלימים בבית.

מנסור עבאס: אני מבקש מהמשטרה וממשרד הרווחה התייחסות לעניין של איתור נפגעי אלימות במשפה – נשים, ילדים וקשישים – נוכח הבידוד החברתי.

מנסור עבאס: כאמור, בשל ההתכנסות בבתים היכולת לאתר במסגרות ציבוריות וחברתיות שונות נפגעי אלימות במשפחה, כמעט בטלה.

מנסור עבאס: נוסף על כן, העובדה כי במקרים רבים בני המשפחה שוהים ביחד לאורך כל שעות היממה מקשה על נשים וילדים לפנות למשטרה או לשירותי הרווחה בבקשה לסיוע.

מנסור עבאס: הדבר מצריך מהמשטרה ומגופי הרווחה לחשוב על פתרונות שיאפשרו לקורבנות עברה לפנות אליהם בלי לסכן את עצמם בפגיעה חמורה יותר מצד הגורם התוקף.

מנסור עבאס: יש לנו נתון מאוד מדאיג: עלייה של 660% באלימות נגד ילדים בתוך המשפחה, ותכף אורלי תציג את הנתונים בדוח שהיא הכינה.

מנסור עבאס: הנושא השני: השפעת המשבר הכלכלי על הפשיעה.

מנסור עבאס: הלבנת הון, הלוואות והמחאות בשוק האפור וגביית דמי חסות.

מנסור עבאס: אנחנו נשאיר את הפירוט בנושא הזה לחלק השני של הישיבה, אבל ברור לכולם שיש קשר ישיר – במיוחד בחברה הערבית אבל גם בכלל.

מנסור עבאס: בסופו של דבר אנחנו מגיעים לרמה של פשיעה ואלימות שגובה חיי אדם.

מנסור עבאס: הנושא של הלוואות בשוק השחור, הנושא של לוויית צ'קים, צ'קים חוזרים ודמי חסות הן תופעות שהן כבר מוכרות.

מנסור עבאס: הן מוגדרות כפשיעה גם כלכלית וגם חברתית.

מנסור עבאס: אנחנו נדון גם בנושאים האלה.

מנסור עבאס: אני מבקש מאורלי, ששקדה בימים האחרונים על הכנת המסמך שהונח לפנינו, להציג את הדברים יותר מפורט.

אורלי אלמגור לוטן: שמי אורלי אלמגור לוטן, אני ראש צוות במרכז המחקר והמידע של הכנסת.

אורלי אלמגור לוטן: חשוב לי לומר תודה גם למשטרה וגם למשרד הרווחה שבלוח זמנים מאוד קצר העבירו לנו התייחסויות לרוב השאלות.

אורלי אלמגור לוטן: בזמן כזה זה לא דבר מובן מאליו.

אורלי אלמגור לוטן: בהמשך למה שאמר היושב-ראש, אנחנו מסתכלים על הנתונים כדי לראות אם יש עלייה או ירידה, ואנחנו מודאגים כשיש עלייה.

אורלי אלמגור לוטן: אבל במקרה הזה, כמו שאפשר לראות מהנתונים של משרד הרווחה על פניות למוקד הסיוע והמידע שלהם, דווקא הירידה בנתונים אצל חלק מהאוכלוסיות היא המדאיגה יותר.

אורלי אלמגור לוטן: יש במסמך נתונים על פניות למוקד 118 שמשרד הרווחה מפעיל שמשווים בין כמות הפניות בחודש מרץ האחרון, עד 30 בחודש, לבין חודש ממוצע שוטף.

אורלי אלמגור לוטן: אני אגיד שלושה נתונים.

אורלי אלמגור לוטן: באלימות כלפי קשישים, בחודש ממוצע מדברים על 138 דיווחים, ובמרץ היו שלושה דיווחים.

אורלי אלמגור לוטן: לגבי אלימות כלפי ילדים ונוער רואים דווקא עלייה, מעשרה דיווחים ל-76 דיווחים, ובאלימות בין-זוגית רואים ירידה מממוצע של 200 דיווחים בחודש, ל-70 דיווחים בחודש.

אורלי אלמגור לוטן: כמו שאמרתי, בעיניי דווקא הירידה היא הגורם המטריד, כי אנחנו עוברים למצב של יותר אלימות סמויה כרגע.

אורלי אלמגור לוטן: אם גם בזמן רגיל אנחנו יודעים שלא כל מקרי האלימות במשפחה מדווחים לרשויות, אז כרגע רמת הדיווח אפילו יורדת, בעיקר אצל הקשישים.

אורלי אלמגור לוטן: כמו שאמר היושב-ראש, יש כאן גם בידוד וריחוק חברתי, דבר שאצל הקשישים הוא עוד יותר חזק, כי זאת אוכלוסייה שבמידה רבה לא יוצאת מהבית, כדי לא להידבק בעצמה, ובנוסף, פחות ילדים באים לבקר, כך שאם יש מקרים של אלימות או התעללות על ידי מטפל, הילדים פחות יראו את זה.

אורלי אלמגור לוטן: ובמקרה שהילדים גרים בבית אין נקודת זמן שבה הקשיש נמצא לבד ויכול לדווח.

אורלי אלמגור לוטן: בעיניי, מתוך המסמך, הנתון של הירידה בדיווח על קשישים הוא הנתון הכי זועק.

אורלי אלמגור לוטן: כמו שאמר היושב-ראש, הסיפור של הבידוד, שבעצם מחזיק כל הזמן את בני המשפחה ביחד, מחייב את המערכת לחשוב על פתרונות יותר יצירתיים איך נפגעי עברה יכולים לפנות היום למערכת.

אורלי אלמגור לוטן: משרד הרווחה דיווח שהם עובדים היום על איזושהי מערכת של הודעות סמויות למוקד.

אורלי אלמגור לוטן: זה נמצא בפיתוח.

אורלי אלמגור לוטן: אולי המשטרה תוכל להגיד אם יש איזושהי מחשבה אצל המשטרה על משהו דומה.

אורלי אלמגור לוטן: מבחינת הטיפולים, המערכת ממשיכה לתת את הטיפולים בקהילה ככל שהיא יכולה.

אורלי אלמגור לוטן: חלק עוברים לעבוד באמצעות זום.

אורלי אלמגור לוטן: גם כאן, תחת כל האילוצים של הבידוד והריחוק החברתי, צריך לוודא שכל האוכלוסיות יכולות לקבל את הטיפול באופן הזה.

אורלי אלמגור לוטן: יש גם אוכלוסייה חרדית, שפחות יש לה סמארטפונים, ואני גם לא בטוחה שכל אוכלוסיית הקשישים יודעת להשתמש היום בזום.

אורלי אלמגור לוטן: הבנתי שגם באוכלוסייה הערבית לא תמיד יש אותה רמה של אוריינות טכנולוגית שמאפשרת את זה.

אורלי אלמגור לוטן: ולכן צריך לקחת בחשבון שזה לא יכול להיות מענה לכולם.

אורלי אלמגור לוטן: לא התייחסנו כאן – ואולי כדאי שמשרד הרווחה יתייחס לזה – לשאלה איך השפיעו ההנחיות לעניין צמצום הפעילות במשק וצמצום בכוח האדם.

אורלי אלמגור לוטן: האם זה השפיע על הנושא של העובדים הסוציאליים וגורמי טיפול אחרים בקהילה.

אורלי אלמגור לוטן: כי משרד הרווחה כן אמר שהם נאלצים להתמודד עם כמות יותר גדולה של פניות, כולל אנשים שלא פונים בדרך כלל, בגלל מצוקות שעולות כרגע.

מנסור עבאס: תודה, אורלי.

מנסור עבאס: חברי הכנסת שרוצים לדבר – נא להירשם אצל מנהלת הוועדה.

מנסור עבאס: אחרי שנשמע את חברי הכנסת במשך לא יותר משתי דקות, נפנה לגורמי הרווחה והמשטרה, משרדי הממשלה והרשויות המקומיות, ואחר כך נחזור לדון עם חברי הכנסת.

מנסור עבאס: תנאי הדיון הם מיוחדים ולכן אנחנו לא יכולים לקבל קריאות ביניים.

מנסור עבאס: אני מבקש מכל אחד שיציג את עצמו.

מנסור עבאס: אימאן, בבקשה.

אימאן ח'טיב יאסין: בוקר טוב לכולם.

אימאן ח'טיב יאסין: אני שמחה שהוועדה הזאת התחילה לפעול, אחרי דרישה ממושכת בשנה האחרונה.

אימאן ח'טיב יאסין: הגיע הזמן לקחת את היוזמה הזאת ולרדת לעומק הדברים ולתת מענה עמוק וכולל לסוגיה של האלימות, שבעיניי היא גם מורכבת וגם מסתעפת להרבה סעיפים.

אימאן ח'טיב יאסין: בנושא הנדון, בכל הקשור לנושא של האלימות בתוך המשפחה, חשוב לציין נתון שלא הוזכר פה.

אימאן ח'טיב יאסין: אני חושבת שבמצבים שיש בהם איום כלשהו על הביטחון העצמי, ולא משנה אם זה מכיוון בריאות או מכיוון אחר, אנשים ומשפחות בדרך כלל מנסים להיות בכל זאת מלוכדים ומגובשים ולסבול בשקט, כדי לא לגרום לחוסר איזון ולערער את המשפחה עוד יותר.

אימאן ח'טיב יאסין: במקום הזה, הנשים יותר מכולם בתוך המשפחה מנסות לקחת את האחריות של השמירה על המקום הזה.

אימאן ח'טיב יאסין: ובסופו של דבר מה שקורה זה שנשים ממשיכות לסבול, במטרה לשמור כמה שאפשר על הקיים בתוך המשפחה.

אימאן ח'טיב יאסין: בעיניי הנתון הזה צריך להילקח בחשבון.

אימאן ח'טיב יאסין: אני רוצה להדגיש ולהתריע שוב פעם על הנושא של הוצאת חלק גדול מהעובדים הסוציאליים בתוך הלשכות לחל"ת.

אימאן ח'טיב יאסין: חלק גדול מהאוכלוסייה – במיוחד קשישים – אין לו את היכולת להשתמש באמצעים טכנולוגיים, במיוחד בשני מגזרים – המגזר החרדי והחברה הערבית – וזה דבר שמחייב גישה ישירה של העובדים הסוציאליים.

אימאן ח'טיב יאסין: עליהם להיות בתפקיד ולקיים קשר ישיר עם האוכלוסייה.

אימאן ח'טיב יאסין: דבר שני, היו לי שיחות גם עם עובדים סוציאליים וגם עם פסיכולוגים, ושמעתי שיותר קל למשפחות, במיוחד לנשים, לפנות בבקשת עזרה בקשר לילדים.

אימאן ח'טיב יאסין: יש לחץ אדיר בתוך הבתים, במיוחד במשפחות ברוכות ילדים, כאשר מקום המגורים הוא יחסית סגור ואין מרחבים קרובים לבית שהילדים יכולים לצאת ולעשות הפוגה ושחרור מכל הלחצים.

אימאן ח'טיב יאסין: ולכן אימהות פונות לפסיכולוגים ועובדים סוציאליים בתוך המוקד העירוני בבקשת עזרה לילדים.

אימאן ח'טיב יאסין: ובתוך השיחה מגיעים גם לנושא מאוד רגיש וכאוב, שהוא האלימות הבין-זוגית.

אימאן ח'טיב יאסין: עולות שם סוגיות ובעיות מאוד רציניות, וגם עליהן חשוב לתת את הדעת ולחשוב איך לפתוח את הנושא הזה בצורה מאפשרת לאותן אוכלוסיות.

אימאן ח'טיב יאסין: בינתיים אסתפק בזה.

מנסור עבאס: תודה, חברת הכנסת אימאן ח'טיב.

מנסור עבאס: חברת הכנסת היבה יזבק, בבקשה.

היבה יזבק: בוקר טוב.

היבה יזבק: אני חושבת שקיום של הדיון הזה דווקא בימים אלה הוא מאוד חשוב ונחוץ וצריך לטפל בו מיידית.

היבה יזבק: אני רוצה להתייחס לכמה נקודות, כולל גם הצעות מיידיות שצריך לפעול לפיהן כדי למגר את התופעה של אלימות בתקופת הקורונה.

היבה יזבק: א', אני מציעה, דווקא לגורמים המשטרתיים, שיהיו פרסומים בערבית של מוקדי החירום המיוחדים לטיפול באלימות בתקופה זו.

היבה יזבק: צריך לתפעל - - -

פנינה תמנו: לא רק בערבית.

פנינה תמנו: בכל השפות הרלוונטיות.

היבה יזבק: בטח.

היבה יזבק: אבל בחברה הערבית יש צורך מיוחד, כי אנחנו יודעים שהמוקדים הם דוברי עברית, ולכן צריך לתפעל גם לחברה הערבית.

היבה יזבק: אבל ודאי שצריך לכלל האוכלוסייה.

היבה יזבק: ב', אני חושבת שהעובדים הסוציאליים, במיוחד במישור הקהילתי ובאלימות במשפחה – חייבים להחריג אותם.

היבה יזבק: חייבים.

היבה יזבק: אין דרך אחרת לטפל בסוגיה ולמגר את התופעה.

היבה יזבק: זה לא יעלה על הדעת שיש תופעה כל כך חמורה אבל בו-זמנית אין כוח עבודה ואין כוח מקצועי שיוכל לפעול למען מיגור התופעה ולטיפול באוכלוסייה הזו.

היבה יזבק: נקודה חשובה נוספת: לצערנו, למרות הקורונה, היו כמה מקרי רצח – גם נגד קשישה, גם נגד אישה, גם בקרב צעירים.

היבה יזבק: והשאלה מה המשטרה עושה כדי למגר את התופעה וכדי לפקח שלא יהיו מקרים כאלה.

היבה יזבק: עצם זה שאנשים נמצאים בתוך הבית ועצם זה שהם מבודדים, זה לא אומר שהם לא מתכננים את הרצח הבא.

היבה יזבק: אנחנו רוצים תשובות לשאלה איך המשטרה מתכוונת לפעול כדי למנוע את הרצח הבא.

היבה יזבק: נקודה מאוד חשובה נוספת שאני רוצה להעלות היא המסגרות הסגורות של חסרי ישע, במיוחד קשישים וילדים.

היבה יזבק: אלה מסגרות שמחייבות פיקוח כפול בימים אלה.

היבה יזבק: גם בימים רגילים אנחנו דורשים פיקוח יתר, ודווקא בתקופה זו אנחנו מבקשים שיהיו פיקוח כפול וחזק יותר.

היבה יזבק: אנחנו רוצים לשמוע מה קורה בעניין הזה.

היבה יזבק: נקודה אחרונה, אני חושבת שהנתון שהוצג בקשר לירידה באלימות הזוגית באמת אומר שמתקיימת אלימות סמויה.

היבה יזבק: אנחנו והרשויות צריכים לשאול את עצמנו למה הנשים לא מדווחות בתקופה הזו.

היבה יזבק: עצם זה שהן לא מדווחות, זה אומר שהן מורגשות מופקרות, שאין להן כתובת גם בתקופה הזו.

היבה יזבק: זה העניין המרכזי שאנחנו צריכים להתייחס אליו בישיבה הזו.

מנסור עבאס: נשים וקשישים, נכון.

מנסור עבאס: תודה, היבה.

מנסור עבאס: עאידה, בבקשה.

עאידה תומא סלימאן: בוקר טוב לכולם.

עאידה תומא סלימאן: אני חייבת להתחיל בברכות ליושב-ראש ולעצמנו על הישיבה הראשונה של הוועדה הזו.

עאידה תומא סלימאן: זה נושא שהוא מאוד חשוב וכאוב, וחייבים לעבוד באופן מסודר כדי להגיע למצב של מיגור התופעה.

עאידה תומא סלימאן: כפי שהיושב-ראש יודע, תכננתי ישיבה בוועדת רווחה ועבודה על הנושא הזה, וכשהבנתי שיש את הדיון הזה באתי לפה כדי להשתתף ולתרום את חלקי.

עאידה תומא סלימאן: אותי לא מפתיעה הירידה במספר התלונות של הנשים.

עאידה תומא סלימאן: בכל זמני חירום, מכל סוג שהוא – אם זה עניינים פוליטיים, אם זה מלחמות, אם זה מצבים חברתיים קשים – הנשים תמיד שמות את עצמן בסוף סולם הצרכים, והן לא מתלוננות, הן סופגות בשקט, כי הן יודעות שאור הזרקורים הוא לא עליהן וכי הן רוצות לתחזק את המשפחה.

עאידה תומא סלימאן: מגדלים אותנו כנשים שהתפקיד העיקרי שלהן זה לתחזק את המשפחה.

עאידה תומא סלימאן: ולכן בעיתות משבר כאלה האישה שמה את הצרכים שלה ואת הסבל שלה בצד ולא מתלוננת הרבה.

עאידה תומא סלימאן: אבל אי אפשר להתעלם מהעובדה שיש למדינה אחריות לא להפקיר את השטח ודווקא כן לתת את העזרה ואת הסיוע – ובטח לא באמצעות הוצאת העובדים הסוציאליים, שעכשיו העבודה שלהם היא חיונית עוד אפילו יותר מימים רגילים.

עאידה תומא סלימאן: קיימנו דיון אצלי בוועדה ואמרנו שהדרישה העכשווית היא החרגת כל העובדים הסוציאליים.

עאידה תומא סלימאן: אם ימים כאלה לא מחייבים שירותי רווחה מעולים, אז מתי כן?

עאידה תומא סלימאן: כמו שהצוותים הרפואיים חשובים בימים אלה, באותה מידה העובדים הסוציאליים חיוניים בתקופה הזאת.

עאידה תומא סלימאן: לא יכול להיות שסוגרים את השירות הזה.

מנסור עבאס: עאידה, יהיה לך זמן בהמשך הדיון לנתח, לבקר ולדרוש.

מנסור עבאס: תני רק כותרות, כי אנחנו חייבים לעשות כאן סבב.

עאידה תומא סלימאן: צריך להתייחס ולשמוע את המשטרה.

עאידה תומא סלימאן: היום מוטל על המשטרה כל העניין של לאכוף את הנושא של הוראות משרד הבריאות, ואני בטוחה שאין להם כוחות פנויים היום לטפל בבעיות האלה.

עאידה תומא סלימאן: לכן עולה השאלה איך הם מתפקדים.

עאידה תומא סלימאן: חשוב לדעת האם עשו מהלך מיוחד בימים כאלה לגבי נושא האלימות, ולבדוק שהם לא לקחו את כל הצוותים לטפל בנושא הבריאות.

מנסור עבאס: הזמנו אותם והם ייתנו תשובות.

מנסור עבאס: תודה, עאידה.

מנסור עבאס: חברת הכנסת פנינה, בבקשה.

פנינה תמנו: אני מצטרפת לברכות על ההחלטה לקיים את הדיון הזה, בטח בתקופה הזאת, שאנחנו מבינים שנשים רבות נמצאות תחת צל האלימות.

פנינה תמנו: החיכוך גובר בעת סגר, ויש לי כיוון מחשבה שאולי אחת הסיבות לירידה בדיווח היא שנשים מרגישות יותר מאוימות כשהן נמצאות באופן אינטנסיבי לצד בן הזוג האלים.

פנינה תמנו: יכול להיות שדווקא זה מביא אותן לחשש לדווח, ודווקא כשיש יותר מרחב ואוויר לנשימה יש להן יותר זמן להתייעץ ולהגיש יותר דיווחים.

פנינה תמנו: אבל אני דווקא ראיתי דיווחים אחרים, סותרים, ולכן טוב שהדיון הזה מתקיים.

פנינה תמנו: המשטרה לפני כשבוע יצאה בפרסומים שלפיהם יש עלייה בדיווחים על אלימות בתוך המשפחה.

פנינה תמנו: עכשיו, טוב שהעובדים הסוציאליים והשירותים שניתנים על ידי הרווחה הוגדרו כשירות חיוני, אבל מעבר לכך אנחנו צריכים לחשוב מה אנחנו עושים כרגע, כאשר יש נשים.

פנינה תמנו: .. אתה איתי, אדוני היושב-ראש?

מנסור עבאס: אני פשוט סופר את האנשים פה.

מנסור עבאס: אנחנו לא רוצים לחרוג מהזמן.

פנינה תמנו: נכון, לחרוג ולא לעמוד בנהלים.

פנינה תמנו: גם אני קצת הפרתי את זה.

פנינה תמנו: אדוני היושב-ראש, אני רוצה לדעת מה הכלים שעומדים לרשות המשטרה למשל, בתקופה שבה היא מאוד עסוקה.

פנינה תמנו: אני יודעת על מקרה אחד שבו הוזמנה ניידת בגין אלימות, והטיפול היה טיפה שונה.

פנינה תמנו: היו שם את כל הנורות שאותו לילה יכול להיגמר לא טוב, ובכל זאת הניידת נסעה.

פנינה תמנו: לכן צריך לבדוק איך מטפלים בעת הזאת, עת החירום, בקריאות של נשים לעזרה ובדיווח שמגיע למשטרה.

פנינה תמנו: צריך לבדוק מה הפער בין הדיווחים שמגיעים לרווחה ולמשטרה ואיפה הנתונים נופלים לגבי הרווחה.

פנינה תמנו: צריך לבדוק מה השירותים שאנחנו נותנים לנשים שנמצאות באלימות אם כרגע סוגרים מוסדות לנערות במצוקה.

פנינה תמנו: אני שואלת את עצמי מה השירות שניתן לנשים שרוצות לחלץ את עצמן דווקא בתקופה הזאת מהבית, כאשר סוגרים מנגד מוסדות לנערות במצוקה.

פנינה תמנו: על כל השאלות האלה אני מקווה שנשיג תשובות, והייתי רוצה לדעת מי מאנשי המקצוע נמצאים פה.

מנסור עבאס: הם נמצאים פה.

פנינה תמנו: נמצאים כולם בזום?

מנסור עבאס: נמצאים, כן.

פנינה תמנו: מצוין.

פנינה תמנו: תודה רבה לך.

מנסור עבאס: משה, בבקשה.

מנסור עבאס: ואחר כך נעבור לידידנו חבר הכנסת בן ברק, שנמצא בזום.

משה ארבל: אני מצטרף לברכות לכבוד היושב-ראש.

משה ארבל: אני חושב שהנושא הזה הוא נושא חוצה מגזרים, חוצה עדות, חוצה מעמדות, ודווקא כבוד היושב-ראש כאיש דתי יודע את החשיבות של ערך חיי אדם.

משה ארבל: חז"ל אמרו בפרקי אבות: חביב אדם שנברא בצלם.

משה ארבל: כל אדם.

משה ארבל: אין שום רלוונטיות לגזע, למוצא, לדת ולמין.

משה ארבל: ולכן הישיבה הזו היא קריטית וחשובה.

משה ארבל: אני רוצה לפתוח את הפריים בנושא הזה לא רק לאלימות במשפחה.

משה ארבל: נושא הביטחון האישי בחברה הערבית בישראל באופן כללי נוגע גם לסוגיה הקריטית מאוד של כוחו של השוק האפור ושל היעדר משכנתאות למגזר הערבי במדינת ישראל.

משה ארבל: קושי גדול בהשגת משכנתאות מביא לכך שעל פי נתונים של בנק ישראל מנובמבר 2017 שיעור מחזיקי כרטיסי האשראי במדינת ישראל במגזר הערבי מגיע לכ-30%, לעומת כ-85% בציבור היהודי.

משה ארבל: היכולת של אנשים להשיג הלוואות ולהשיג משכנתאות ולממן את רכישת הבית שלהם, שזה העסקה הגדולה המשמעותית היחידה שיש להם בימי חייהם – קשה הרבה יותר במגזר הערבי.

משה ארבל: הוועדה צריכה לפעול גם בנושא הזה; לפעול להסרת חסמים בירוקרטיים ולאפשר לזוגות צעירים לקחת משכנתה ולהתחייב מול גופים פיננסיים באופן שבו עושה זאת כל אזרח במדינת ישראל.

משה ארבל: אין שום הצדקה בעולם שאזרח טירה וטייבה שרוצה לקנות דירה לא יוכל לעמוד ברצון הזה והבנקים לא ייתנו לו את המשכנתה המיוחלת בשל מוצאו או בשל קשיים בירוקרטיים כאלה ואחרים.

משה ארבל: זה לא ייתכן.

משה ארבל: זה גם מה שמניע את השוק האפור היום, שלפי בנק ישראל מגלגל כ-150 מיליארד שקל בשנה ומהווה 10% מהיקף פעילות המערכת הבנקאית בישראל.

משה ארבל: הדבר הזה מביא חמצן לאותם גופי פשיעה, ולכן צריך לעשות הכול כדי שלא יהיה כדאי להגיע אליהם.

משה ארבל: תודה רבה.

מנסור עבאס: תודה לך, משה.

מנסור עבאס: הקדמת את המאוחר.

מנסור עבאס: התרכזת בנושא של החברה הערבית, אבל אני מדגיש, חברים: הדיון הזה הוא לא רק על החברה הערבית, למרות שהוועדה הזאת היא למיגור הפשיעה והאלימות בחברה הערבית.

מנסור עבאס: גם יש לנו מסמך על המצב בחברה החרדית.

מנסור עבאס: אני מציין את חברת הכנסת עאידה תומא, שגם יזמה דיון בוועדת הרווחה ואחר כך ביטלה אותו כדי להשתתף בדיון הזה, ואת חברת הכנסת פנינה, שיזמה את הדיון הזה.

מנסור עבאס: הדיון מתייחס לכל החברה.

מנסור עבאס: אנחנו נציג את כל הנתונים ונשאל את כל השאלות.

פנינה תמנו: הדיון שיזמנו היה ממוקד על אלימות נגד נשים ואלימות בתוך המשפחה.

פנינה תמנו: אנחנו יכולים לדון באופן רחב על האלימות בחברה הערבית - - -

קרן ברק: זה לא רלוונטי עכשיו.

מנסור עבאס: פנינה, הדיון הוא על אלימות במשפחה.

פנינה תמנו: תודה.

עאידה תומא סלימאן: בדרך כלל היושב-ראש קובע.

פנינה תמנו: לא, לא, עאידה, אנחנו יזמנו דיון, אני יודעת מה אני אומרת.

פנינה תמנו: אנחנו יזמנו דיון.

פנינה תמנו: אני הבנתי שהדיון הוא על העלייה בדיווחים על אלימות בתוך המשפחה ואלימות נגד נשים, נתון שהמשטרה הדגישה בשבוע שעבר בעיתונות.

פנינה תמנו: אני לא רוצה לדבר עכשיו על אלימות על כל סוגיה, זה לא נכון.

מנסור עבאס: בסדר.

מנסור עבאס: תודה, פנינה.

מנסור עבאס: נעבור דרך הזום לחבר הכנסת רם בן ברק.

מנסור עבאס: בבקשה.

רם בן ברק: בוקר טוב לכולם.

רם בן ברק: הייתי שמח להיות איתכם בחדר, אבל הקורונה השאירה אותי בנהלל.

רם בן ברק: אני מבין שהדיון מחולק לשניים.

רם בן ברק: כרגע אנחנו מדברים על אלימות במשפחה, והדיון על משפחות הפשע והאלימות המאורגנת יהיה בשלב השני.

רם בן ברק: אני אדבר רק על הדיון בנוגע לאלימות במשפחה.

רם בן ברק: אני חושב שזאת טעות להוציא את העובדים הסוציאליים לחל"ת.

רם בן ברק: אני חושב שבתקופה הזאת אפשר בהחלט שהעובדים הסוציאליים יעשו חלק גדול מהעבודה שלהם מהבית, טלפונית, וגם ילכו ישירות למשפחות.

רם בן ברק: אני הייתי ממליץ לשקול את זה ולא לצמצם את השירות, דווקא בימים שבהם הפשיעה בתוך המשפחה עולה.

רם בן ברק: אנחנו צריכים לטפל בעניין של האלימות במשפחה, לעשות טיפול שורש.

רם בן ברק: טיפול שורש הוא טיפול תרבותי, צריך להבין את זה.

רם בן ברק: מעמד האישה בחברה הערבית – בחברה בכלל בישראל, אבל יש מקומות שבהם זה יותר חמור – הוא לא גבוה, והתנאים הסוציו-אקונומיים לא תמיד טובים.

רם בן ברק: אנחנו חייבים לטפל בזה בשני מישורים.

רם בן ברק: מישור אחד, המישור ההסברתי.

רם בן ברק: אני חושב שצריך לדרוש מהמדיה, מהרשתות החברתיות, מהמדינה, להנפיק סרטונים, להנפיק הסברה, כולל עצות זוגיות, וגם לעודד את האוכלוסייה לדווח.

רם בן ברק: שיבינו שאם אח של אישה רואה שאחותו סובלת, שלא יהסס לדווח למשטרה.

רם בן ברק: יש המון אלימות שלא מדוּוחת, המון נשים שלא מגיעים אליהן כי לא מדווחים עליהן, בגלל איזושהי תרבות שאומרת שמה שקורה במשפחה נסגר במשפחה וכל מיני דברים לא מקובלים כאלה.

רם בן ברק: חייבת להיות קריאה של ההנהגה הציבורית – חברי הכנסת, ראשי עיריות, ראשי מועצות, הנהגה דתית – שתוקיע את התופעה הזאת.

רם בן ברק: הדבר הזה הוא משהו שהשתרש לאורך השנים, אבל הוא לא גזרה משמיים, חייבים להוקיע את זה, אנשים צריכים להתבייש בזה שהם מתייחס לנשים לא בסדר.

רם בן ברק: הם צריכים להתבייש כשמרימים חס וחלילה יד על אישה.

רם בן ברק: צריך להוקיע את זה, וזה צריך להיות בסרטונים, במערכה מתוזמנת לאורך זמן, כדי שאנשים יבינו שצריך להתבייש בזה.

רם בן ברק: היום, לצערי הרב, זה לא ככה, גם בחברה הערבית וגם בחברה היהודית.

רם בן ברק: יש מקומות שבהם להרים יד על אישה לא נחשב למשהו מיוחד.

רם בן ברק: חייבים להוקיע את זה.

קריאה: זה לא רק בחברה הערבית.

רם בן ברק: אמרתי שזה לא רק בחברה הערבית.

רם בן ברק: זה בחברה הערבית ובחברה היהודית, אבל יש מקומות שזה יותר בולט ויש מקומות שזה פחות בולט.

רם בן ברק: חייבים לעשות את הדבר הזה בהסברה ובהנהגה - - -

עאידה תומא סלימאן: אנחנו לא מתחילים את המאבק באלימות נגד נשים היום, ארגוני הנשים עושים את זה כבר 35 שנים.

רם בן ברק: נכון, תומא, אבל אני לא רואה מצב שבתוך המשפחה מדווחים.

רם בן ברק: אומרים, טוב, זו הבעיה של הזוג, שיסתדר עם עצמו.

עאידה תומא סלימאן: זה לא נכון.

רם בן ברק: אני חושב שצריך לעודד את המודעות לדבר הזה, אחרת לא נצליח להקטין את התופעה הזאת.

מנסור עבאס: תודה, רם.

מנסור עבאס: אני שוב אציג את נושא הדיון.

מנסור עבאס: חברים, הדיון שלנו הוא על אלימות בצל הקורונה.

מנסור עבאס: לקחנו שני נושאים.

מנסור עבאס: הנושא הראשון זה אלימות במשפחה בצל הקורונה.

מנסור עבאס: הופתענו שהנתון המחריד הוא שיש עלייה מטאורית, 660%, באלימות נגד ילדים.

מנסור עבאס: זה לא אומר שאין אלימות נגד נשים - - -

פנינה תמנו: 660?

מנסור עבאס: 660.

אימאן ח'טיב יאסין: רק המדוּוח.

עאידה תומא סלימאן: אני חושבת שמה שאמרה אימאן הוא הנכון.

עאידה תומא סלימאן: נשים מתביישות להתקשר לספר על אלימות.

אימאן ח'טיב יאסין: בדיוק.

מנסור עבאס: חברים, הנושא השני קשור לפשיעה כלכלית.

מנסור עבאס: לשמחתי חבר הכנסת משה ארבל הציג את הנושא בצורה מתומצתת.

מנסור עבאס: אבל אנחנו נתרכז עכשיו בנושא הראשון.

מנסור עבאס: קרן, בבקשה, שתי דקות, ואז נעבור למשרד הרווחה ונתחיל את הדיון עם אנשי המקצוע.

קרן ברק: קודם כול, ברכות על הישיבה הראשונה.

קרן ברק: אני לא חברה בוועדה הזאת, אבל כן חשוב שתדעו כמה דברים שעשיתי ושכדאי לשים עליהם דגש.

קרן ברק: אני גם מציעה שנצא מפה היום עם כמה החלטות אופרטיביות, כדי שנוכל לעשות מעקב ולדרוש תשובות.

קרן ברק: הנושא של נשים וילדים זה אחד הדברים שהחלטתי שאני מטפלת בו עוד לפני שנבחרתי לכנסת.

קרן ברק: משפחה שמתקיימת בה אלימות בתוך האירוע הזה של הקורונה, שהוא סיר לחץ, שאתה סגור בתוך בית ואין לך לאן לצאת, אתה אפילו לא יכול לקפוץ לחבר...

קרן ברק: בדרך כלל, ילדים פשוט בורחים לאיזה חבר או הולכים להסתובב ברחוב - - -

פנינה תמנו: או פנימיות.

קרן ברק: גם פנימיות, אבל אני מדברת על אנשים שנמצאים בתוך בתים כאלה.

קרן ברק: עד עכשיו תמיד היה להם לאן לברוח – היה להם את החבר, היה להם את המסגרת, היה להם את החוג, היה להם את הפארק.

קרן ברק: ופתאום הם נשארים סגורים בתוך אותם בתים שמתבצעת בהם אלימות.

קרן ברק: אנחנו מדברים על נשים ועל ילדים, פשוט ילדים זה כמות יותר גדולה.

עאידה תומא סלימאן: זו יכולה להיות גם אלימות מינית.

קרן ברק: בדיוק, זאת אלימות פיזית ואלימות מינית.

קרן ברק: ואין להם להן לברוח, זה כמו שבי.

קרן ברק: התחלתי לדמיין את האירוע הזה, שבו פשוט נמצאים בתוך שבי.

קרן ברק: ואז פניתי לשר לביטחון פנים.

קרן ברק: למזלי זה היה באותו יום שבו התכנסה הישיבה הענקית הזאת של כל גורמי החירום בשאלה איך מחמירים את הסגר.

קרן ברק: זה היה לפני שבוע.

קרן ברק: גם כתבתי מכתב וגם שוחחתי עם השר לביטחון פנים, אמרתי לו, תקשיב, אני לא ישנה בלילות, אני פשוט לא ישנה בלילות רק מהמחשבה מה קורה בבתים האלה.

קרן ברק: אתם, ממילא יש לכם שוטרים שמסתובבים כדי לאכוף את הסגר, מסתובבים ברחובות, בשכונות, בערים, אז קחו ממשרד הרווחה את הרשימות של המשפחות שאתם יודעים שמתקיימת בהם אלימות ותדפקו בדלתות.

קרן ברק: אני לא יודעת אם נגיע למאה אחוז, אבל גם אם זה 50% וגם אם זה 30% – תדפקו בדלתות.

קרן ברק: הרי ממילא אתם אוכפים את הסגר הזה, אז תדפקו בדלתות של המשפחות שאתם יודעים שהרווחה מדווחת שיש בהן אלימות, שידוע שיש בהן אלימות, ותשאלו מה קורה שם.

קרן ברק: במקביל פניתי לשר החינוך, אמרתי: שהמורים ירימו טלפונים לילדים וישמעו בטונים מה קורה, אם יש משהו שהוא רוצה לספר להם.

קרן ברק: אנחנו צריכים פה בוועדה – ואנחנו מדברים פה על כל החברה, בלי עדות ומגזרים ואוכלוסיות – לעשות את המעקב הזה.

קרן ברק: גם בעזרת העובדים הסוציאליים, גם משרד החינוך וגם המשטרה.

קרן ברק: לבקש את הרשימות, לדרוש אותן, כדי שנוכל להציל נפשות.

קרן ברק: מדובר פה על דיני נפשות, והמציל נפש אחת כאילו הציל עולם ומלואו.

קרן ברק: לדעתי זו הקריאה הכי חשובה והמעקב הכי חשוב שהוועדה הזאת יכולה לעשות.

מנסור עבאס: תודה, קרן.

מנסור עבאס: בואו נעבור לשלב השני של הדיון - - -

פנינה תמנו: רק משהו בהקשר של מה שהיא אמרה.

פנינה תמנו: אני חושבת שאנחנו צריכים לבקש ממנכ"ל משרד החינוך שיוציא חוזר מנכ"ל שאומר שכל מורה חייב להתקשר באופן אישי.

פנינה תמנו: לא בזום.

פנינה תמנו: ילד לא ייפתח אם ידברו איתו בזום, צריך להתקשר לכולם.

מנסור עבאס: בואו נשמע את חגי מויאל ממשרד הרווחה, שהוא מפקח ארצי בנושא אלימות במשפחה בשירות לרווחת הפרט והמשפחה.

מנסור עבאס: חגי, שמעת את הדברים של חברי הכנסת, נא להתייחס.

מנסור עבאס: וגם תציג את הנתונים שיש לכם.

חגי מויאל: בוקר טוב לכולם, אני חגי מויאל, מנהל תחום אלימות במשפחה במשרד הרווחה.

חגי מויאל: קודם כול אני אתן איזושהי תמונה לגבי מה משרד הרווחה כן עשה בהיערכות שלו לקורונה בתחום של האלימות במשפחה.

מנסור עבאס: חגי, יש לך שלוש עד ארבע דקות.

חגי מויאל: אוקיי, יספיק לי.

חגי מויאל: אני רוצה להגיד שהדיווחים שאין עלייה באלימות במשפחה הם אכן נכונים מבחינת הנתונים המספריים, אבל ברור לכולנו שכן יש עלייה, יש הסלמה.

חגי מויאל: הצורך שלנו להיות עם יד על הדופק באמצעים שקיימים תוך כדי ההנחיות של משרד הבריאות וההנחיות של כוח האדם ברשויות המקומיות הוא גבוה.

חגי מויאל: מה שעשינו זה ככה.

חגי מויאל: קודם כול, כל המרכזים לטיפול באלימות במשפחה במדינת ישראל עובדים, מלבד מספר רשויות שיש בהן בעיה ברמת הרשות.

חגי מויאל: אבל ברמת ההנחיה של משרד הרווחה כל המרכזים לטיפול באלימות במשפחה במדינת ישראל עובדים.

חגי מויאל: שיטת העבודה שלנו השתנתה והיא עובדת עכשיו באמצעות שיחות טלפון יזומות לכל המקרים שאנחנו מכירים.

חגי מויאל: אנחנו מנסים באמצעות השיחות לנטר בתים שיש בהם הסלמה ויש בהם צורך בהתערבות.

חגי מויאל: מהפניות שמגיעות אלינו אנחנו יודעים ומרגישים עלייה של החרדה בתוך המשפחות האלה, ובמקרים מסוימים גם הסלמה.

חגי מויאל: מבחינת טיפולים אנחנו משתדלים ככל האפשר לעשות עבודה גם באמצעות הזום.

חגי מויאל: זה כמובן לא אמצעי שקיים בכל בית, וגם לא תמיד זה נכון להשתמש בו.

חגי מויאל: יש פעמים שצריך להיזהר גם משיחות הטלפון וגם מהזום, כדי לא לגרום לאיזושהי הסלמה בתוך הבית.

חגי מויאל: הדברים האלה נעשים על ידי אנשי מקצוע, והם יודעים לפעול בכל מקרה לגופו.

חגי מויאל: אז מבחינת הפעולות שלנו, קודם כול – יוזמה שלנו ליצור קשר עם המשפחות המוכרות.

פנינה תמנו: משפחות זה כולל את הילדים?

פנינה תמנו: אתם יוצרים קשר עם הילד, או שיצירת הקשר איתו היא רק דרך הטלפון של הבית?

חגי מויאל: אנחנו יוצרים קשר עם המטופלים שלנו.

חגי מויאל: המטופלים שלנו זה בדרך כלל ההורים.

חגי מויאל: ואם הילדים קשורים לזה, מטפלי הילדים מבקשים לשוחח גם עם הילדים.

חגי מויאל: אבל זה בנוגע למשפחות שאנחנו מכירים.

חגי מויאל: אנחנו מנסים לראות שאנחנו עם יד על הדופק לגבי סוגיית האלימות וההסלמה, במידה שהיא קיימת – והיא אכן קיימת.

חגי מויאל: אם הנתונים אומרים שאין עלייה ואין פניות אלינו, יש לכך סיבה נוספת: הקושי במצב הקיים לדווח טלפונית לגורמים השונים, אם זה משטרה ואם אנחנו, מתוך איזשהו אלמנט של סיכון.

חגי מויאל: לכן ביום ראשון הקרוב אנחנו פותחים את קו 118 שלנו, כולל גם פניות כתובות.

חגי מויאל: מבחינתנו הפניות הכתובות זה הפניות השקטות, בשביל כאלה שלא יכולים להרים טלפון ולהגיד שהם במצוקה.

חגי מויאל: כך יש להם אפשרות דרך הסמארטפונים שלהם לבצע פניות כתובות.

חגי מויאל: כך ננהל איתם קשר כתוב וננטר את האירועים וננסה להגיב אליהם.

חגי מויאל: קו 118 פותח קו נוסף, קו תמיכה לגברים, בשביל לאפשר לגברים שנמצאים במצוקה לפנות אלינו גם.

חגי מויאל: אני מקווה מאוד ש - - -

עאידה תומא סלימאן: חגי, איך תגיבו להודעות הכתובות?

עאידה תומא סלימאן: מה בדיוק יעשה המוקד?

חגי מויאל: המוקד קודם כול יקשר את המשך התקשורת עם אנשי המקצוע שנמצאים בשטח.

חגי מויאל: אנשי המקצוע ימשיכו בהתכתבות עם אותה פנייה ויגיבו לפי הצורך.

חגי מויאל: אם אנחנו נראה שיש סיכון משמעותי בתוך המשפחה, אז בעזרת השיח המשופר שאנחנו עושים בימים אלה עם המשטרה, נעלה את הסוגיה ונחשוב איך מטפלים בה.

פנינה תמנו: מתי זה ייפתח?

חגי מויאל: מיועד להיפתח ב-8 באפריל, שזה שבוע הבא.

חגי מויאל: ההיערכות עכשיו היא היערכות טכנולוגית ואנחנו מקווים שיפתרו אותה עד 8 באפריל.

היבה יזבק: זה יהיה גם בערבית?

חגי מויאל: כן, זה יהיה גם בערבית.

חגי מויאל: וגם במוקד עצמו יש מוקדנים דוברי ערבית.

חגי מויאל: נכון לרגע זה אנחנו מנסים לגייס גם עובדת סוציאלית דוברת ערבית למוקד, אבל נכון לרגע זה העובדים הסוציאליים הם דוברי עברית.

חגי מויאל: אבל בין המוקדנים יש דוברי ערבית, ואנחנו משתמשים בהם לתרגום.

חגי מויאל: למי שלא מכיר את מוקד 118, המוקד בנוי ממוקדנים, וברקע, בתחום של אלימות במשפחה, גם מעובדים סוציאליים.

מנסור עבאס: חגי, אתה יכול להתייחס לטענה של חברי הכנסת למה להוציא את העובדים הסוציאליים לחל"ת?

מנסור עבאס: בשלב הזה צריך לתגבר אותם ולמצוא דרך שהם יוכלו לתפקד בלי לסכן את עצמם.

מנסור עבאס: יש לכם מה להגיד בנושא הזה?

חגי מויאל: בתחום של אלימות במשפחה העובדים הסוציאליים הוגדרו כחיוניים.

חגי מויאל: אני עובד סוציאלי בעצמי ואני רואה את המציאות הזאת של עובדים סוציאליים שלא נמצאים במקום עבודתם.

חגי מויאל: כמובן שהיינו רוצים לעבוד בכוח מלא, במאה אחוז יכולת, אבל השאלה שלכם לא מופנית לאדם הנכון.

חגי מויאל: לי ולמשרד הרווחה ברור שזה צריך להיות ככה, אבל יש כאן החלטות ממשלה שהנחו אותנו איך לפעול.

חגי מויאל: לצערנו, בתחום הרווחה כמעט כל השירותים הם חיוניים, לא רק אלימות במשפחה.

חגי מויאל: השירותים שהוגדרו כחיוניים עובדים בצורה מלאה.

מנסור עבאס: לאור התוצאות ולאור החששות שיש לנו, ראוי שמשרד הרווחה יפנה לממשלה ולראש הממשלה בקשה להחריג את העובדים הסוציאליים.

חגי מויאל: אני לא יכול לייצג כאן את עמדת מטה משרד הרווחה בעניין הזה.

קרן ברק: אז בואו נעשה דרישה אמיתית, לא רק פנייה.

פנינה תמנו: עוד טענה היא שצריך להחריג אותם לא רק בנושא האלימות; יש גם מצוקה כלכלית.

פנינה תמנו: זה נראה לי הזוי.

עאידה תומא סלימאן: כבוד היושב-ראש, אני חייבת להגיד שבדיון שהיה על היערכות משרד העבודה והרווחה אצלי בוועדה אנחנו העלינו את הסוגיה הזו.

עאידה תומא סלימאן: זה מחייב איזשהו שינוי בתקנות החירום, ואנחנו כבר ביקשנו את זה.

עאידה תומא סלימאן: אם הוועדה הזאת תצטרף לדרישה שלנו זה יהיה דבר מאוד חשוב.

עאידה תומא סלימאן: כי גם בצוותים הבכירים שלכם יש אנשים שהוציאו לחל"ת ובקהילה צועקים לשמיים שהם לא מקבלים את כל המענים שיש לכם.

מנסור עבאס: תודה.

מנסור עבאס: בואו נתקדם עם הדיון, נעבור ליסמין ממשרד העבודה והרווחה.

יסמין וולך: אני יסמין וולך, מרכזת הוועדה הבין-משרדית למניעה וטיפול בתופעת האלימות במשפחה.

יסמין וולך: חגי נתן רקע על השירותים השוטפים ואני רוצה להציג את עבודת הוועדה.

יסמין וולך: הוועדה מתכנסת כל הזמן.

יסמין וולך: מאז שמשבר הקורונה התחיל אנחנו מתכנסים אחת לכמה ימים לפגישה שבה אנחנו ממפים את הצרכים החדשים שעולים מהשטח ויוצרים פתרונות ומענים חדשים.

יסמין וולך: ברור לנו כרגע שלכל משרד בנפרד ולכולנו ביחד האתגר המרכזי הוא איך אנחנו בעצם מאתרים את הפניות החדשות.

יסמין וולך: לגבי המשפחות שאנחנו מכירים – אומנם אנחנו מודאגים, אבל אנחנו מכירים אותן ואנחנו יודעים שהשטח עושה את המקסימום תחת המגבלות של משרד הבריאות והנהלים כדי לתת את המענים.

יסמין וולך: אבל האתגר שעומד בפנינו כרגע הוא הפניות הטכנולוגיות – איך אנחנו משתמשים באפליקציות, בווטסאפים, באס-אם-אסים כדי לתת מענים לפניות חדשות ולפניות שקטות, ובפרט לילדים.

יסמין וולך: הפניות לילדים הן פניות שצריך לחשוב בהן בראש של נער/נערה או ילד/ילדה ולחשוב איך אנחנו מזמינים אותם לפנות, כי זה לא תמיד מסרים שרלוונטיים לאוכלוסייה המבוגרת יותר.

יסמין וולך: אנחנו בעשייה מאוד מאוד מהירה לפתח את המענים האלה.

יסמין וולך: עוד מעט גם המשטרה תציג את הפיתוחים החדשים שהיא פיתחה, אבל אנחנו לגמרי על זה, בין אם זה 118 ובין אם זה אפליקציות יותר מתוחכמות בשילוב עם גורמים טכנולוגיים, אנשי טכנולוגיה, כדי לעשות את זה.

פנינה תמנו: לגבי ילדים אתם בשיתוף פעולה עם משרד החינוך?

יסמין וולך: כן.

יסמין וולך: גם בוועדה הבין-משרדית שותפים כמובן משרד החינוך, ואנחנו חושבים על זה ביחד איתם.

יסמין וולך: כל משרד מתמודד עם האתגרים שלו עכשיו, בין היתר בנוגע לכוח האדם והאנשים שפועלים בשטח.

יסמין וולך: אנחנו כולנו בתוך האתגר הזה, שקיים למשרד החינוך, למשרד הרווחה ולכל אחד מאיתנו.

יסמין וולך: לצד האיתור ושימוש בטכנולוגיה, אתגר נוסף שאנחנו מתמודדים איתו זה פונות ופונים חדשים והכנסה של גורמים חדשים לתוך מקלטים, ובכלל כל עניין ההתמודדות עם נושא הבידוד או עם חולים.

יסמין וולך: לגבי מקלטים, כל המקלטים פועלים ופתוחים, ומקבלים את הפונות ואת הילדים שלהם, וערוכים לזה.

יסמין וולך: יש מקומות גם לאוכלוסייה הערבית.

עאידה תומא סלימאן: כמה יש בנקודת הזמן הזו?

יסמין וולך: קודם כול, כל המקלטים מקבלים את כל האוכלוסיות.

יסמין וולך: בפרט, נכון להיום בבוקר יש 20 מקומות פנויים.

יסמין וולך: חוץ מזה, אנחנו מפתחים ממש בימים האלה מקלט חדש למבודדים.

עאידה תומא סלימאן: מעניין, כי פניתי לפני שבועיים ועד היום לא קיבלתי תשובה.

עאידה תומא סלימאן: היה מן הראוי לפחות להתייחס לבקשה ולענות.

מנסור עבאס: עאידה, נא לאפשר לאורחים להציג את הדברים.

יסמין וולך: אני אסיים את תמונת המצב ואז אשמח לשאלות.

יסמין וולך: נכון להיום בבוקר יש 20 מקומות פנויים.

יסמין וולך: חוץ מזה, יש מקלטים שממש נערכים לבידוד, וכאן אני רוצה לעשות את ההפרדה בין בידוד רפואי, של אנשים שנחשפו לחולים, שזה בידוד בהנחיית משרד הבריאות.

יסמין וולך: אנחנו מבינים את המתח שקיים היום של להכניס אישה חדשה.

יסמין וולך: אומנם מאוד יכול להיות שהיא בריאה והכול בסדר, אבל צריך להיערך לזה ולמתח שזה מייצר – ואנחנו אכן נערכים לזה.

יסמין וולך: בימים אלה אנחנו הולכים לפתוח שירות חדש של 12 מקומות לטובת מבודדים ומבודדות.

יסמין וולך: צריך לזכור שיש פה אתגר נוסף, שהנשים האלה מגיעות עם הילדים, ולילדים האלה אין מסגרות חינוך, כמו שלאף אחד מהילדים שלנו אין מסגרות חינוך.

יסמין וולך: זה מכניס אתגרים חדשים לתוך השירותים הקיימים שאנחנו מתמודדים איתם.

יסמין וולך: אני רוצה להגיד עוד משפט אחד.

יסמין וולך: אנחנו שותפים בשולחן עגול שמוביל משרד ראש הממשלה ביחד עם עמותות והמגזר השלישי.

יסמין וולך: ברור לנו היום שמי שנמצא בשטח מזהה הרבה לפנינו את כל מה שעולה, את כל הצרכים.

יסמין וולך: אנחנו בדיאלוג צמוד איתם, מקבלים מהם את תמונת המצב ומייצרים את המענים.

יסמין וולך: ככה שהוועדה במובן הזה מרושתת והיא מנסה להרכיב את הפאזל המורכב הזה תוך כדי תנועה.

מנסור עבאס: תודה, יסמין.

יסמין וולך: נערכנו לתת תשובות ספציפיות על האוכלוסייה הערבית.

מנסור עבאס: בהמשך.

מנסור עבאס: חברי הכנסת יציגו כמה שאלות לחגי וליסמין.

מנסור עבאס: אולי תחשבו על להשתמש בשירותים של פיקוד העורף, שיכול לקחת בית מלון שלם ולהסב אותו לרשות רשות הרווחה ולא רק לנושא הקורונה.

עאידה תומא סלימאן: יסמין, כל הכבוד שאתם חושבים ומפתחים רעיונות, אבל אני פניתי לפני שבועיים בכמה בקשות בנושא של המקלטים.

עאידה תומא סלימאן: דבר ראשון, כל הנושא של בידוד, מה זה גורם בתוך המקלט.

עאידה תומא סלימאן: ביקשתי שתיקחו בחשבון הקמת מתקן מיוחד למבודדים.

עאידה תומא סלימאן: אני שמחה לשמוע שהגעתם לאותה מסקנה, אבל כדאי היה להודיע על הדבר הזה במקום שנמשיך ללחוץ ולחפש דרכים לדבר אל ליבכם בנושא.

עאידה תומא סלימאן: דבר שני שביקשתי – ואני יודעת שמסגרות פנימיות שלכם כבר עושות את זה – זה להסדיר בדיקות קורונה לנשים שמצטרפות ולילדים שלהם לפני שהם נכנסים.

עאידה תומא סלימאן: אני מטפלת - - -

מנסור עבאס: תודה, עאידה.

עאידה תומא סלימאן: שנייה, מנסור.

מנסור עבאס: אנחנו חייבים לתת גם לחברי כנסת אחרים לשאול.

עאידה תומא סלימאן: אני יודעת, אבל זו בעיה רצינית.

עאידה תומא סלימאן: אני מטפלת עכשיו בפניות שלפיהן מד"א לא מסכים לעשות את הבדיקה, והרווחה לא מסכימים לקבל אותן בלי זה.

עאידה תומא סלימאן: אז שיתאמו בינם לבין מד"א.

יסמין וולך: אפשר להגיב על זה?

מנסור עבאס: יסמין, חכי קצת.

מנסור עבאס: חברת הכנסת סונדוס סאלח ביקשה את זכות הדיבור.

מנסור עבאס: בבקשה.

סונדוס סאלח: יש נתון שמאוד מדאיג אותי.

סונדוס סאלח: כל הזמן מדברים על משפחות מוכרות לרווחה, אבל שוכחים שיש משפחות שעומדות מול מצוקה כלכלית, נפשית ובריאותית, שזה כל הגורמים להפוך לעוד משפחה במצוקה.

סונדוס סאלח: ומכל המשפחות האלה מתעלמים.

סונדוס סאלח: לכן צריך לעשות מיפוי לכל המשפחות ולא רק לאלה שמוכרות לרווחה.

סונדוס סאלח: ועדיין מוזר לי שעד עכשיו לא החריגו את העובדים והעובדות הסוציאליים.

סונדוס סאלח: להפך, צריך להוסיף תקנים.

סונדוס סאלח: כי אם לא בעת חירום, במצב מצוקה כזה, מוסיפים תקנים לעובדות ועובדים סוציאליים כדי לדפוק לאנשים בדלתות ולזהות את הבעיות ולעזור לאנשים – אז מתי כן?

סונדוס סאלח: זה הזמן להוסיף וגם להחריג את כל העובדים והעובדות הסוציאליים.

סונדוס סאלח: יש לי שאלה לחגי על כל השירותים שהוא דיבר בטלפון.

סונדוס סאלח: איך הכלים האלה מונגשים לחברה הערבית?

סונדוס סאלח: אני רוצה לשמוע האם יש מענה בשפה הערבית?

סונדוס סאלח: אשמח לשמוע מספרים.

סונדוס סאלח: תודה.

מנסור עבאס: אנחנו ניקח כמה שאלות ואז נשמע תשובות.

מנסור עבאס: חבר הכנסת משה, בבקשה.

משה ארבל: אני רוצה לציין שתוך כדי הדיון פה התכתבתי עם מנהלת מינהל השירותים החברתיים בעיריית תל אביב-יפו, שרון בלום מלמד, והנתון שהיא סיפקה לי הוא שכל העובדים הסוציאליים בתל אביב-יפו, לרבות יפו ולרבות נותני שירות בשפה הערבית, עובדים כולם בלי הפסקה.

משה ארבל: הם מוגדרים כעובדים חיוניים ולא הייתה שום בעיה שהם יעבדו.

משה ארבל: הם עובדים אפילו יותר מהמשמרת הרגילה שלהם.

משה ארבל: אני מבקש שמהוועדה תצא קריאה גם למרכז השלטון המקומי שיבחנו את הנושא של עובדים סוציאליים עובדי רשויות מקומיות.

משה ארבל: שתהיה אמירה מאוד ברורה שלא רק הרשויות החזקות, לא רק תל אביב העשירה, גם רשויות חלשות, ואולי דווקא החלשות, ייכנסו תחת האלונקה וייקחו חלק בפעילות הזאת.

מנסור עבאס: תודה.

מנסור עבאס: חבר הכנסת אנדרי קוז'ינוב, בבקשה.

אנדרי קוז'ינוב: בהמשך לשאלה של סונדוס, האם השירותים האלה מונגשים בשפות נוספות?

אנדרי קוז'ינוב: יש גם אמהרית, רוסית וכל השאר.

אנדרי קוז'ינוב: בנוסף, לגבי השירותים שאתם נותנים בשלט רחוק – במידה שתחליטו לפעול פנים מול פנים, מה היכולת שלכם להסתנכרן מול שאר הגופים מבחינת מיגון הצוותים של העובדים הסוציאליים?

אנדרי קוז'ינוב: כי בסופו של דבר אין תחליף לעבודה של פנים מול פנים, טלפון זה לא בדיוק הפתרון.

אימאן ח'טיב יאסין: עוד שאלה, בקשר לוועדה הבין-משרדית.

אימאן ח'טיב יאסין: רציתי לשאול איך הוועדה נערכת לתת שירותים לאנשים שלא רשומים בתוך הרווחה?

אימאן ח'טיב יאסין: כי כולנו יודעים בוודאות כמה משפחות ואנשים נכנסו וייכנסו בתקופה הזאת למעגל של צורכי שירותי הרווחה.

מנסור עבאס: היבה, בקצרה, אנחנו חייבים להתקדם.

מנסור עבאס: אנחנו צריכים לשמוע גם את המשטרה, את משרד החינוך, משרד המשפטים.

היבה יזבק: השאלה שלי היא בקשר למסגרות הסגורות, לילדים ונוער בסיכון.

היבה יזבק: אנחנו רוצים התייחסות לשאלה מה משרד הרווחה, מה המשטרה ומה הגורמים ברשויות עושים בעניין הזה.

יסמין וולך: אני אתחיל בשאלות לגבי הוועדה הבין-משרדית.

יסמין וולך: השירותים כן פתוחים.

יסמין וולך: השירותים של אלימות במשפחה הוחרגו והשירותים של ילדים ונוער בסיכון הוחרגו, וכולם פועלים כמו הסטטוס שקיבלתם מעיריית תל אביב.

יסמין וולך: השירותים שלנו הוחרגו וגם העובדים.

יסמין וולך: זה מבחינת השירותים שהמשרד נותן.

יסמין וולך: באשר למשרד הבריאות והבדיקות, אנחנו ביקשנו לקבל איזשהו מענה באשר לנשים חדשות שנכנסות למקלטים.

יסמין וולך: אנחנו לא קיבלנו היתר לזה, אני משערת שזה קשור למחסור הכללי בבדיקות.

יסמין וולך: אבל אני כן רוצה לומר שבתוך הוועדה הבין-משרדית משרד הבריאות ייתן עדיפות כשיהיה צורך בבדיקות לנשים במקלטים ולילדים שלהן.

יסמין וולך: כלומר, במקרה שיהיה חשש לחשיפה, תסמינים וכן הלאה, נאמר לנו שאנחנו נקבל עדיפות בבדיקות.

יסמין וולך: אתייחס למה שכולנו מודאגים ממנו, שזה אותם לקוחות שאנחנו לא מכירים.

יסמין וולך: פתחתי ואמרתי שמי שאנחנו מכירים אותו ומטפלים בו – אנחנו יודעים שאנחנו נותנים לו את השירות.

יסמין וולך: אבל גם אנחנו מוטרדים מכל אותן משפחות שאנחנו לא מכירים.

יסמין וולך: אלימות במשפחה זו תופעה שהיא בתת-דיווח, אנשים מתביישים, חוששים וכן האלה.

יסמין וולך: בימים אלה אנחנו יוצאים בקמפיין שפונה לא רק למשפחות אלא גם לקהילה.

יסמין וולך: כי מתוך עבודה שעשינו כדי להבין אסטרטגיות יעילות בפרסום בקשר לאלימות במשפחה, אנחנו יודעים שהרבה פעמים שינוי של הדינמיקה בבית ובקשה מהזוג שיצא ויפנה לעזרה, זה אתגר מאוד גדול עבור זוגות, כל הזוגות.

מנסור עבאס: יסמין, אנחנו חייבים לסיים.

מנסור עבאס: חגי, יש לך משפט.

חגי מויאל: יסמין ענתה על הכול.

חגי מויאל: בנושא של הקמפיין אני אתייחס לשאלה בנושא השפות והגישה לכלל האוכלוסייה.

חגי מויאל: כל הקמפיין הזה יוצא עם שלוש נקודות מרכזיות.

חגי מויאל: נקודה אחת, כניסה שלנו לתוך הבתים בניסיון לשפר את ההתנהלות בתוך הבתים.

חגי מויאל: הקמפיין נוגע גם לציבור הרחב.

חגי מויאל: חברים, צריך לדעת: בשביל לאתר משפחות אנחנו צריכים שכל הציבור יהיה ער לכך וששכן, בן משפחה או חבר ידע שברגע שהוא יודע על אלימות במשפחה אצל קרוביו, שיפנה אלינו ואנחנו ניזום את הפניות שלנו למשפחות בצורה הנכונה.

חגי מויאל: הפרסום עצמו יצא בשפות, גם ערבית, ואנחנו מכוונים אותו גם לאמהרית.

חגי מויאל: הוא יֵצא בשלוש השפות האלה.

מנסור עבאס: חגי, חשוב שגם המוקדים יהיו זמינים בשפות שונות.

מנסור עבאס: כי גם בדוח שנכתב צוין שאי אפשר להפריד בין מגזרים שונים, כי כל מי שמדבר עברית מגדירים אותו בסקטור היהודי, וזה לא נכון.

מנסור עבאס: אין מספיק דוברי ערבית, רוסית ואמהרית.

פנינה תמנו: הוא לא אמר רוסית.

פנינה תמנו: אני מתעקשת על הרוסית.

מנסור עבאס: שמתי לב לזה בדוח.

מנסור עבאס: צריך להקל על אנשים.

מנסור עבאס: שיוכלו לדבר בשפת האם שלהם.

מנסור עבאס: חברים, אנחנו נשמע את השלטון המקומי, ראש מועצת מזרעה, עווד פואד, ואת מחמוד נסאר.

פנינה תמנו: מה עם נציג החינוך?

מנסור עבאס: פנינה.

מנסור עבאס: תרשי לי, אנחנו נגיע למשרד החינוך.

מנסור עבאס: אחרי המשטרה.

מנסור עבאס: תודה, חגי, תישאר איתנו.

מנסור עבאס: מר פואד עווד, אתה איתנו?

מנסור עבאס: מר פואד, ראש המועצה המקומית מזרעה, נציג השלטון המקומי וראשי הרשויות הערביות.

מנסור עבאס: בבקשה.

פואד עווד: קודם כול, ברכות על הישיבה שמתקיימת.

פואד עווד: אני אתייחס בקצרה לכמה נקודות.

פואד עווד: הוגדר שהתא המשפחתי בצל הקורונה הוא סיר לחץ.

פואד עווד: האנשים נשארים סגורים בבתים וזה כשלעצמו מהווה מקור לבעיות בתוך המשפחה ואלימות בתוך המשפחה.

פואד עווד: לכן אנחנו בשלטון המקומי חושבים שצריך להגדיר את העבודה הסוציאלית, את התקן של העובדים הסוציאליים, בהעברת השירות לבתי הנזקקים.

פואד עווד: אם זה באמצעות הטלפון ואם זה באמצעות הגעה פיזית לבתים.

פואד עווד: אחרת המצב רק יחמיר.

פואד עווד: נקודה ב', למנוע את האלימות בתוך המשפחה.

פואד עווד: כי בסופו של יום משפחה נזקקת שבה כולם יושבים בבית ואין להם מה לאכול – רק אלימות תצא מתא משפחתי כזה.

פואד עווד: נקודה שלישית, האלימות ברחוב.

פואד עווד: הרי משרד החינוך בחודשי המצוקה מקיים לימודים מרחוק.

פואד עווד: יש הרבה משפחות שאין להם מחשבים, ואין להן פתרון קצה.

פואד עווד: איך בדיוק משפחות כאלה ילמדו?

פואד עווד: ברגע שהם לא לומדים הם מתפנים לדברים אחרים, שזה פשיעה, אלימות, וחלקם גם לא נשארים בבתים.

פואד עווד: זה כשלעצמו מקור לאלימות ובעיות.

פואד עווד: בתקופה הזאת צריך לא רק להחריג את העובדים הסוציאליים; צריך לתגבר את העובדים הסוציאליים, צריך לתת כוח אדם נוסף, הן לעובדים הסוציאליים והן לפסיכולוגים.

פואד עווד: בינתיים הפסיכולוגים לא נחשבים משרה חיונית, שזאת טעות קשה ביותר.

פואד עווד: אני אתמקד בעניין התמיכה והגברת המשאבים והתמיכות למשפחות נזקקות, כי כאן מקור הבעיה של האלימות במשפחה.

פואד עווד: תודה.

מנסור עבאס: אבו אל עבד, דרשתם כבר תוספת תקציבים למחלקות הרווחה, לשירותי הרווחה, ממשרד הרווחה ומהממשלה?

פואד עווד: בוודאי.

פואד עווד: יש שני פרויקטים.

פואד עווד: פרויקט אחד, חלוקת תווי קנייה למשפחות נזקקות, אבל זה פחות מ-1%, זה קטן מאוד.

פואד עווד: דבר שני, הארוחות החמות לפנסיונרים.

פואד עווד: גם זה נעשה בכמות שנותנת פתרון לפחות משליש מהאוכלוסייה הנזקקת.

פואד עווד: יש חוסר אדיר בעניין הזה.

מנסור עבאס: תודה, אבו אל עבד.

מנסור עבאס: נשמע מטעם ראשי הרשויות גם את מחמוד נסאר, ואז נעבור ישירות למשטרה ולמשרד לביטחון הפנים.

מחמוד נסאר: שלום לכולם וברכות לד"ר מנסור עבאס על ראשות הוועדה שכל כך ייחלנו לה.

מחמוד נסאר: אני שמח מאוד שהיא מקיימת את הישיבה הראשונה שלו, בהשתתפות הרבה אנשים שיש להם הרבה עשייה.

מחמוד נסאר: אנחנו מקווים שהעשייה הזאת תלך ותתגבר ונתמודד עם האלימות לא רק בתקופת הקורונה אלא בכלל, כי אנחנו מודעים לכך שהאלימות לא תסתיים בתום תקופת הקורונה; ברשויות המקומיות ובכל החברה האזרחית ימשיכו להתמודד עם תופעות של אלימות בחברה.

מחמוד נסאר: כראשי רשויות לא התייחסנו למצב של המגפה כאילו זה מצב שימשיך לאורך זמן.

מחמוד נסאר: אנחנו מודעים לכך שזה יסתיים, והחשש הוא מה עושים אחרי הקורונה.

מחמוד נסאר: וזה קשור לנקודה השנייה שהוועדה רוצה לדון בה, שהיא המצב הכלכלי הקשה, שילך ויהיה יותר קשה.

מחמוד נסאר: אנחנו חוששים מאוד מפתח למעורבות יתר של גורמי פשיעה ושל גורמים שירצו לנצל את המצב הכלכלי כדי לתגבר את הפעילות שלהם, שממילא הולכת וגוברת בשנים האחרונות.

מחמוד נסאר: בהמשך לדברים שאמר ראש מועצת מזרעה, פואד עווד, אני חושב שסיר הלחץ שגורמת הקורונה והחרדה בתוך המשפחות גורמים לאלימות לא רק בתוך המשפחה.

מחמוד נסאר: אני רואה לצערי שהאלימות עדיין חוגגת גם במצב של הקורונה.

מחמוד נסאר: כנראה שלגורמים שעוסקים באלימות יש את האמצעים ואת הדרכים להמשיך לפעול באלימות ובפשיעה גם במצב חירום.

מחמוד נסאר: ונזכור כולנו שמתחילת השנה נרצחו בחברה הערבית 14 אנשים.

מחמוד נסאר: אני מברך על ההשתתפות של כל חברי הכנסת, ערבים ויהודים, בוועדה הזאת.

מחמוד נסאר: אני חושב שאחרי תקופת הקורונה צריכים להתמקד יותר בסוגיות חברתיות אחרות שנוגעות להתמודדות עם תופעת האלימות.

מחמוד נסאר: נקודה אחרונה שאני רוצה להתייחס אליה היא שלא מדובר רק במצוקה הכלכלית.

מחמוד נסאר: צריך לדעת שחלק ממערכות האכיפה וחלק ממערכות המשפט לא עובדות כרגיל.

מחמוד נסאר: למשל, יש עניין של שחרור עצירים ואסורים בגלל מגפת הקורונה, דבר שיכול להשליך על האלימות בחברה הערבית.

מחמוד נסאר: או למשל, יש אי-קיום עימותים בחקירות המשטרה.

מחמוד נסאר: אנחנו חושבים שדווקא בזמן של משבר, בזמן חירום, מערכות החוק והאכיפה, המשטרה, אמורים לגלות יותר ערנות ומעורבות ויותר שיתוף פעולה עם הרשויות המקומיות, כדי לעבור את התקופה הזאת ולהמשיך לפעול בנושא.

מנסור עבאס: חברים, תוך רבע שעה אנחנו צריכים לסיים כי יש מליאה.

מנסור עבאס: ולכן הנושא השני, של פשע כלכלי, בצל הקורונה ולא בצל הקורונה – נעביר את הדיון בו לשבוע הבא.

מנסור עבאס: אנחנו חייבים להתקדם.

מנסור עבאס: נשמע את אנשי המשרד לביטחון פנים, את משרד החינוך, ואז ניתן הזדמנות לאורחים שלנו מהחברה האזרחית, העמותות, לסכם את הדברים שלהם.

נאילה עואד: סליחה, אני יכולה להתערב קצת?

נאילה עואד: פשוט אנחנו מהשטח וחשוב שתשמעו אותנו.

נאילה עואד: אחר כך הממשלה תתייחס לרווחה.

מנסור עבאס: נאילה, את רוצה להגיד כמה נקודות בקצרה?

נאילה עואד: תודה לך.

נאילה עואד: אני נאילה עואד, מנכ"לית עמותת נשים נגד אלימות.

נאילה עואד: שלשום הייתה לנו פגישה בין-מגזרית של משרד ראש הממשלה, ושם המשרד לביטחון פנים דיבר על 30% עלייה בקריאות ודיווחים על אלימות בתוך המשפחה, בעוד שהמוקד של הרווחה מדבר על ירידה או על מצב שאין פניות.

נאילה עואד: זה אומר שאין התאמה - - -

מנסור עבאס: לא, יש עלייה ביחס לילדים וירידה לנשים ולקשישים.

נאילה עואד: השאלה מה התוכניות של המשטרה ושל הרווחה לטיפול במקרים שמגיעים, ולא רק לכבות שרפות ולחכות עד שתעבור הקורונה.

נאילה עואד: אנחנו מפעילות קו סיוע לנשים נפגעות אלימות נפשית ופיזית, ואנחנו מציינות בפה מלא שיש עלייה בפניות למרכזים שלנו, בשונה מהדיווח של 118.

נאילה עואד: חשוב לי לציין ש-188, או משרד הרווחה, כאשר הם מפרסמים, הם לא מדברים על מרכזי הסיוע של החברה האזרחית שפועלים ונתמכים על ידי משרד העבודה והרווחה.

נאילה עואד: זו אחריות מלאה של משרד העבודה והרווחה לשווק ולפרסם את מרכזי הסיוע של החברה האזרחית ושל ארגוני נשים.

נאילה עואד: אנחנו פנינו לרשויות הערביות שיפרסמו באתרים שלהם ובדפי הפייסבוק את מספרי החירום למרכזי הסיוע בערבית, על מנת שיהיו נגישים גם לנשים.

נאילה עואד: גם חשוב לי לציין בעניין של - - -

מנסור עבאס: נאילה, אין לנו הרבה זמן.

מנסור עבאס: הצגת את הדברים, ועכשיו נעבור לנציג - - -

נאילה עואד: אני רק אתייחס לרווחה.

מנסור עבאס: נאילה, אני מנהל את הישיבה.

מנסור עבאס: אנחנו נעקוב אחרי המסמך ששלחתם ונהיה בקשב.

מנסור עבאס: עכשיו נעבור לניצב ג'מאל חכרוש, ראש המינהלת לחברה הערבית, ואחר כך לאליעזר רוזנבאום, המשנה למנכ"ל המשרד לביטחון פנים.

מנסור עבאס: אבו חאלד, שמעת כבר חלק מהטענות והדרישות של חברי הכנסת ואחרים.

מנסור עבאס: נא התייחסותך.

ג'מאל חכרוש: בוקר טוב, אדוני היושב-ראש, מברוכ ובהצלחה.

ג'מאל חכרוש: לפני שאני אתייחס לדברים שעלו אני מבקש שברקו, ראש מחלקת נוער ומשפחה, יעלה בפניכם את הנתונים האמיתיים.

ג'מאל חכרוש: ברקו, בבקשה.

מאיר ברקוביץ': אני מאיר דב ברקוביץ', ראש מחלקת נוער ומשפחה במטה הארצי של המשטרה.

מאיר ברקוביץ': בתחום של אלימות במשפחה אכן יש לפנינו אתגר לא פשוט, שנובע מצד אחד מקשיי הנגישות והצמצום של גורמי טיפול, חינוך וכן הלאה.

מאיר ברקוביץ': זה גם משליך על כך שיש פחות אנשים שרואים את הילדים שנפגעים, את הנשים שנפגעות – שבעבר אפשר היה לפגוש אותם בכל מיני מקומות אחרים ולזהות.

מאיר ברקוביץ': צריך להגיד בצורה הכי מפורשת שלמרות שהמשטרה פרוסה במאמצים עצומים כדי לאכוף את הוראות הבריאות של כולנו, אנחנו לא מורידים רגל מהגז בשום מצב בתחום של האלימות במשפחה.

מאיר ברקוביץ': ההפך, אנחנו מגבירים פעילות בתחום הזה.

מאיר ברקוביץ': אנחנו לא נהסס לעצור אם צריך, ולא תפחיד אותנו לא קורונה ולא בידוד.

קרן ברק: במה זה מתבטא?

אוסאמה סעדי: מה הנתונים, ברקו?

מאיר ברקוביץ': אנחנו צריכים לתת מענה לפערים שנוצרו כתוצאה מהמצב, ואני רוצה להגיד כמה כיוונים שאנחנו עכשיו מתמקדים בהם.

מאיר ברקוביץ': אחד, יש לנו רשימות של אנשים בסיכון שאנחנו עוקבים אחריהן.

מאיר ברקוביץ': מטבע הדברים כרגע יש פחות תקשורת איתם, ולכן אנחנו עושים מאמץ מאוד ממוקד לייצר קשר יזום ויותר תכוף – מה שלא עושים בשגרה תמיד – עם האנשים האלה.

מאיר ברקוביץ': זה כולל שיתוף הדוק הרבה יותר של הרווחה.

מאיר ברקוביץ': דווקא בתקופה הזאת הפעילות מהודקת יותר מאשר בשגרה.

מאיר ברקוביץ': הדבר השני זה לייצר לאנשים אפשרויות לפנות אלינו בתוך המצב שבו הם נמצאים, שהם לא יוצאים מהבתים, שכמו שתואר פה על ידי הגורמים שפועלים בשטח, הם נמצאים כנראה במצוקות גדולות, גם אם הדבר הזה לא תמיד מתבטא בנתונים עדיין.

מאיר ברקוביץ': ככה אנחנו פועלים גם כדי לתת אפשרות לפנות למוקדים באופן שקט באמצעות אפליקציות של המשטרה שמאפשרות במקרים קיצוניים גם להזעיק משטרה בלי צורך לדבר עם מוקד 100.

מאיר ברקוביץ': יש טכנולוגיה שמאפשרת לנו לאתר את המקום ולהגיע למישהי שתהיה במצוקה.

מאיר ברקוביץ': אנחנו גם פועלים עכשיו להסדיר פנייה למשטרה והגשת בקשה לתלונה במשטרה באופן מקוון, בלי שיהיה צורך להגיע, ואז אנחנו ניצור את הקשר להמשך.

מאיר ברקוביץ': כמובן יש גם את הקשר הטלפוני והקשר של הגורמים הרלוונטיים ברווחה ובמשטרה עם אנשים שאנחנו יודעים או מזהים שהם נמצאים בסיכון.

מאיר ברקוביץ': יש מרכזי הגנה שאנחנו במשטרה פועלים בהם ביחד עם משרד הרווחה.

מאיר ברקוביץ': הם נועדים לילדים שנפגעים מעברות מין ואלימות.

מאיר ברקוביץ': הם ממשיכים לפעול, אפילו בפעילות מאומצת יותר.

מאיר ברקוביץ': ממשיכים לקבל שם אנשים ולטפל בהם, למרות המצב.

מנסור עבאס: אדוני, נא לתמצת את הדברים.

מאיר ברקוביץ': כמו שאמרתי, אנחנו במעקב הרבה יותר הדוק מאשר הרגיל.

מאיר ברקוביץ': אנחנו שותפים לכל הפורומים והשולחנות העגולים במסגרת שיתוף הפעולה הבין-משרדי, ואני מצטרף פה לקריאה שאנחנו מאוד זקוקים לכל העובדים הסוציאליים וגורמי החינוך שפועלים בשטח, כי הם העיניים שרואות את האנשים ביום-יום.

מאיר ברקוביץ': ככל שיחזירו יותר ויותר מהם לתפקידים בשטח, כן ייטב לחברה שלנו.

אוסאמה סעדי: אז למה אתם, השר לביטחון פנים והמפכ"ל, לא אומרים את הדברים האלה, שצריך להחזיר את העו"סים לעבודה?

אוסאמה סעדי: העמדה של המשטרה חשובה מאוד.

פנינה תמנו: שאלה נוספת.

פנינה תמנו: הייתי רוצה לדעת האם יש עלייה או ירידה בדיווחים?

מאיר ברקוביץ': אנחנו רואים עלייה מסוימת בדיווחים על אלימות במשפחה.

מאיר ברקוביץ': בנתונים זאת עדיין לא עלייה דרמטית, אבל אני מציע לכולנו להיות מאוד זהירים כשעוסקים בנתונים, כי במספרים קטנים, כשהדברים עדיין לא יוצאים החוצה, אז אפשר לדבר על עלייה של מאות אחוזים שמשקפת עלייה מעשר פניות בנושא מסוים ל-70.

מאיר ברקוביץ': אבל זה מטעה.

מאיר ברקוביץ': כולנו מבינים שהמצב לא פשוט, גם אם הוא עדיין לא מדוּוח, ושאנחנו צריכים להגיע לאנשים.

מנסור עבאס: אבו חאלד, שתי דקות, כי אנחנו צריכים לסכם את הישיבה.

מנסור עבאס: ואחר כך משרד החינוך.

קריאה: יש אפשרות לשמוע גם מהשטח של המחלקות מה קורה.

מנסור עבאס: לצערי אנחנו מוגבלים בזמן כי ב-11:00 יש לנו ישיבת מליאה.

פתחי אבו יונס: אדוני היושב-ראש, אנחנו - - -

מנסור עבאס: אני מבטיח שנשמע אתכם בישיבה אחרת, בקרוב.

פתחי אבו יונס: כולם מדברים בכנסת על מה שצריך להיות, אבל השטח אומר אחרת.

פתחי אבו יונס: חברים, אתם מדברים על העובדים הסוציאליים אבל אתם לא שמעתם את העובדים הסוציאליים.

פתחי אבו יונס: אני יו"ר פורום מנהלי שירותי רווחה ברשויות הערביות, ואני רוצה להשמיע את הקול שלנו - - -

מנסור עבאס: אנחנו מבטיחים שאנחנו נזמין אותך לדיון אחר וניתן לך פרק זמן מתאים להגיד את הדברים שלך.

מנסור עבאס: בתחילת שבוע הבא נקיים עוד דיון.

מנסור עבאס: אבו חאלד, שני משפטים בבקשה.

ג'מאל חכרוש: אני אתחשב בזמן הקצר ואתייחס בהמשך למה שברקו אמר.

ג'מאל חכרוש: מבחינת פשיעה בחברה הערבית בזמן הקורונה, אין עלייה באלימות במשפחה.

ג'מאל חכרוש: עלייה של 6% בתקופה קצרה זה לא מייצג.

ג'מאל חכרוש: יש עלייה בדיווחים, אבל זה לא דבר שצריך להבליט אותו.

ג'מאל חכרוש: מפקד תחנה עובד בתקופה הזאת מול ראש הרשות באזור שלו, וזה המקום לשבח את שיתוף הפעולה שיש בין מפקדי תחנות לראשי הרשויות, שבזכות עבודה משותפת בין שני הצדדים יש הפנמה מצוינת ברחוב הערבי למשבר הקורונה, ולא סתם פחות דוחות מוגשים ברחוב הערבי לעומת מקומות אחרים.

ג'מאל חכרוש: זה בגלל שיש ציות והפנמה.

ג'מאל חכרוש: עלתה איזו שאלה בקשר לתופעה שעקב הלחץ הכלכלי ייתכן שיהיו הלוואות בשוק השחור, דבר שיכול להוות בעיה עתידית.

ג'מאל חכרוש: אנחנו עוסקים המון בהסברה בינתיים, ואני פונה לכל מי שאחראי באזור שלו, לעבוד בהסברה בתחום הזה, כדי שנמנע מהציבור לסבול - - -

מנסור עבאס: אבו חאלד, על הנושא של השוק האפור נקיים דיון בשבוע הבא, ואז יהיה לכם זמן להתייחס לזה.

ג'מאל חכרוש: מה שתקבע – אנחנו נביא את הנתונים ונציג את עמדתנו.

מנסור עבאס: תודה רבה.

ג'מאל חכרוש: גם עלתה בעיה שהתחנות עסוקות בדברים שקשורים למשבר הקורונה.

ג'מאל חכרוש: התחנות ממשיכות להגיע לציבור באופן רגיל, וגם יש יותר כוחות.

ג'מאל חכרוש: התחנות מתוגברות על ידי יחידות המטה, כך שהשטח קיבל תגבור במשבר הקורונה, ואנחנו ממשיכים לתת את השירות הטוב לאזרחים, כי אנחנו רוצים לשמור עליהם גם מבחינת הפשיעה וגם מבחינת הבריאות שלהם בכך שאנחנו מעבירים את ההנחיות של משרד הבריאות.

מנסור עבאס: תודה, אבו חאלד.

מנסור עבאס: משרד החינוך, המפקחת נג'וא אבו נימר, בבקשה.

נג'וא אבו נימר עבאס: אני אתייחס התייחסות כללית בשתי דקות, למרות שנאמרו פה הרבה דברים.

נג'וא אבו נימר עבאס: אני לא אדבר על העשייה לפני הקורונה, אני רק אדגיש את השינויים שנעשו בזמן ההתמודדות עם בעיית הקורונה, של הימצאות הילדים והמשפחות בתוך הבית.

נג'וא אבו נימר עבאס: בתוך ההתייחסות שלי אני אענה לכמה שאלות שעלו.

נג'וא אבו נימר עבאס: כמובן שכולם פה התייחסו ללמידה מרחוק.

נג'וא אבו נימר עבאס: השאיפה היא להגיע לכמה שיותר ילדים, אפילו 100% תלמידים, שלומדים דרך למידה מרחוק.

נג'וא אבו נימר עבאס: זה לא רק למידה פדגוגית, אלא גם שעות של כישורי חיים, הפעלות של פיתוח חוסן משפחתי ופעילויות קבוצתיות עם המחנך מול התלמידים.

נג'וא אבו נימר עבאס: אחד האתגרים שהיו בחברה הערבית היא שאין מספיק אמצעים טכנולוגיים ואין הנגשה.

נג'וא אבו נימר עבאס: לכן סוכם עם הערוצים הרשמיים של התקשורת לשדר בתוך התחנות - - -

מנסור עבאס: גברת נג'וא, אנחנו קיבלנו הוראה שאנחנו חייבים לסיים את הדיון.

מנסור עבאס: אנחנו ננעל את הישיבה אבל הדיון ימשיך ביום שני הבא.

מנסור עבאס: נסכם את הדברים בסוף הדיון ולא בסוף הישיבה.

מנסור עבאס: אנחנו מודים לך ומודים לכל האורחים והמשתתפים.

מנסור עבאס: אני מתנצל שלא יכולנו לכווץ את ההתייחסויות לישיבה אחת.

מנסור עבאס: ברור לי שהנושא מורכב, ולכן נמשיך את הדיון ביום שני הבא.

מנסור עבאס: תודה לכם, הישיבה נעולה.